Der er formentlig ingen kriminel handling bag dødsfaldet på en 27-årig mand fra Nibe. Sådan lyder konklusionen fra efterforskningsledelsen i Nordjyllands Politi efter undersøgelser hen over aftenen og natten, der skulle belyse omstændighederne omkring dødsfaldet. Efterforskningen fortsætter dog tirsdag. - Vi skal blandt andet have fastlagt dødsårsagen helt præcist. Derfor skal der være retsmedicinske undersøgelser. Og vi skal også have kortlagt den afdødes færden fra lørdag aften og frem til, at han blev fundet mandag sidst på eftermiddagen, siger vicepolitiinspektør Niels Kronborg. Den afdøde 27-årige mand blev fundet på Nibevej sydøst for Aalborg omkring kl. 17.15 mandag. Mangler stadig information Den 27-årige mand boede i Nibe og var lørdag aften til fest i Fjordbyen i det vestlige Aalborg, og på et tidspunkt efter midnatstid natten mellem lørdag og søndag forlod han Kulturcentret. Politiet blev alarmeret mandag eftermiddag, da den 27-åriges familie ikke kunne komme i kontakt med ham. Undersøgelser ude på findestedet på Nibevej er afsluttet, men politiet hører fortsat gerne fra borgere, der kan bidrage til at kortlægge den 27-åriges færden op til dødsfaldet. Nordjyllands Politi kan kontaktes på telefon 114.

Referat:
Politiets foreløbige undersøgelser tyder på, at der ikke ligger en kriminel handling bag den 27-årige mands død.